Diari Oficial de la Generalitat Valenciana


Sumari del DOGV 9497, del 26-12-2022 (2022/12305)

ORDRE 19/2022, de 20 de desembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es regula i convoca la selecció d'organitzacions candidates per a preparar estratègies de desenvolupament local participatiu (EDLP) i per a constituir-se i ser reconegudes posteriorment com a grups d'Acció Local de Pesca (GALP).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9497

Data del DOGV
:   26-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12142


Data del document
:   20-12-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * legislació

ORDRE 19/2022, de 20 de desembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es regula i convoca la selecció d'organitzacions candidates per a preparar estratègies de desenvolupament local participatiu (EDLP) i per a constituir-se i ser reconegudes posteriorment com a grups d'Acció Local de Pesca (GALP). [2022/12754]  
  
  
ÍNDEX  
  
Preàmbul  
Article 1. Objecte  
Article 2. Àmbit territorial  
Article 3. Definicions  
Article 4. Règim jurídic  
Article 5. Requisits de les entitats que sol·liciten ser candidates per a l'elaboració d'una estratègia de desenvolupament local participatiu i per a constituir-se posteriorment com a GALP  
Article 6. Obligacions de les entitats candidates per a l'elaboració d'una estratègia de desenvolupament local participatiu i per a constituir-se posteriorment com a GALP  
Article 7. Termini de presentació de sol·licituds i documentació a presentar per les entitats candidates  
Article 8. Instrucció del procediment  
Article 9. Criteris de selecció  
Article 10. Comissió de selecció  
Article 11. Resolució de la selecció i notificació  
Article 12. Recurs  
Article 13. Protecció de dades de caràcter personal  
Disposició addicional única. Clàusula de no generació de despesa pública  
Disposició derogatòria única. Derogació normativa  
Disposició final primera. Habilitació  
Disposició final segona. Entrada en vigor  
  
  
  
Preàmbul  
  
El Reglament (UE) 2021/1060 del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, i també les normes financeres per a aquests fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats estableix les bases del desenvolupament local participatiu, i estableix els grups d'acció local com els instruments bàsics a través dels quals s'implementa aquest desenvolupament mitjançant l'elaboració i posada en pràctica de les estratègies de desenvolupament local participatiu (d'ara endavant, EDLP).  
  
El Reglament (UE) 2021/1139 del Parlament Europeu i del Consell, de 7 de juliol de 2021, pel qual s'estableix el Fons Europeu Marítim, de Pesca i d'Aqüicultura (d'ara endavant, FEMPA), i pel qual es modifica el Reglament (UE) 2017/1004, preveu el desenvolupament sostenible de les zones pesqueres i aqüícoles seguint el plantejament respecte al desenvolupament local participatiu contingut en el Reglament (UE) 2021/1060, a l'efecte del qual inclou de manera expressa els grups d'acció local de pesca (d'ara endavant, GALP) ?compostos per representants dels interessos socioeconòmics locals públics i privats, en els quals cap grup d'interés únic controle la presa de decisions- com ara els instruments que dirigiran el desenvolupament local participatiu mitjançant l'elaboració i posada en marxa de les estratègies de desenvolupament local participatiu.  
Aquesta ordre s'adequa als principis de necessitat, eficàcia, proporcionalitat, seguretat jurídica, transparència i eficiència, segons el que estableix l'article 129.1 de la Llei 39/2015, d'1 d'octubre, del procediment administratiu comú de les administracions públiques.  
  
En virtut dels principis de necessitat i eficàcia, el desplegament d'aquesta ordre dona resposta a una raó d'interés general, basada en la implantació del desenvolupament local en l'àmbit pesquer a la Comunitat Valenciana i possibilitant el desenvolupament d'una economia blava en les zones costaneres. Per a això es requereix l'existència d'entitats candidates a l'elaboració d'EDLP i reconegudes com a GALP en l'àmbit del FEMPA per a desenvolupar aquestes estratègies en el seu àmbit territorial.   
En virtut del principi de proporcionalitat, aquesta ordre conté la regulació imprescindible per a atendre aquesta necessitat. En virtut del principi d'eficiència i amb l'objectiu d'agilitzar la seua tramitació racionalitzant els recursos públics, el desenvolupament local participatiu s'implementarà a través de dues etapes.  
En una primera etapa se seleccionaran les entitats candidates a preparar les estratègies de desenvolupament local participatiu (EDLP). La selecció d'aquestes entitats està regulada en la present ordre. Solament aquestes entitats seran les que puguen presentar, per què siga aprovada, si és procedent, una proposta d'EDLP en el seu territori d'acció i, per tant, seran les úniques amb possibilitat de constituir-se com a GALP.  
En una segona etapa es preveu elaborar i publicar una ordre que regule, d'una banda, el procediment d'elaboració i selecció de les EDLP per als diferents territoris i, d'altra banda, l'ajuda per a la preparació de les EDLP. Les beneficiàries d'aquestes ajudes només podran ser les entitats seleccionades en la primera etapa; no obstant això, el pagament de l'ajuda estarà condicionada a la presentació d'una estratègia de desenvolupament local d'acord amb el que es regule en aquesta segona etapa.  
Finalment, les entitats seleccionades com a candidates en la primera etapa, que hagen presentat una estratègia de desenvolupament local seleccionada per a ser implementada i posada en marxa en la segona etapa, seran les que adquirisquen el reconeixement de GALP una vegada signen el corresponent conveni. A partir d'aquest moment s'emmarcaran sota la figura d?«entitat col·laboradora» dependent directament de l'Organisme Intermedi de Gestió de la Comunitat Valenciana.  
Les estratègies de desenvolupament local participatiu podran centrar-se, tal com s'estableix en el Reglament (UE) 2021/1139, en el sector pesquer o en el sector de l'aqüicultura, o ser més àmplies i destinar-se a la diversificació de les comunitats locals.  
A fi de garantir el principi de seguretat jurídica, aquesta ordre s'exercirà de manera coherent amb la resta de l'ordenament jurídic, nacional i de la Unió Europea, generant un marc normatiu estable, predictible, integrat, clar i de certesa.  
En aplicació del principi de transparència, el projecte d'ordre s'ha sotmés a tots els tràmits i consultes preceptives a fi de possibilitar que els potencials destinataris tingueren una participació activa en l'elaboració d'aquesta ordre.  
La Comunitat Valenciana, tal com estableix el seu Estatut d'Autonomia, aprovat mitjançant la Llei orgànica 1/2006, de 10 d'abril, té atribuïdes la competència exclusiva de la Generalitat en les matèries de «pesca en aigües interiors, marisqueig, aqüicultura, caça i pesca fluvial i lacustre. Confraries de pescadors», i correspon a la Conselleria d'Agricultura, Desenvolupament Rural, Emergència Climàtica i Transició Ecològica la gestió de les ajudes comunitàries en aquesta matèria.  
A la vista de la proposta de la Direcció General d'Agricultura, Ramaderia i Pesca, òrgan directiu que té atribuïdes les funcions relatives a l'execució de la política pesquera comunitària, així com la gestió del Fons Europeu Marítim, de Pesca i d'Aqüicultura.  
Vistos els preceptes legals esmentats, la Llei 39/2015, d'1 d'octubre, del procediment administratiu comú de les administracions públiques, i altres normes de general i pertinent aplicació.  
Havent complit els tràmits d'audiència i informació pública del projecte d'ordre, i havent complit els tràmits d'informe previ preceptiu de l'Advocacia General de la Generalitat i de la Intervenció Delegada, d'acord amb l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions de la Generalitat, a l'empara del que es disposa en aquest article, en relació amb el Decret 5/2019, de 16 de juny, del president de la Generalitat, pel qual determina les conselleries en les quals s'organitza l'Administració de la Generalitat, i el Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, fent ús de les facultats que em confereix l'article 28 de la Llei 5/1983, de 30 de desembre, del Consell, i conforme amb el Consell Jurídic Consultiu de la Comunitat Valenciana.  
  
  
  
ORDENE  
  
Article 1. Objecte  
Mitjançant aquesta ordre es regula i aprova la convocatòria pública per a la selecció d'entitats candidates per a l'elaboració de les estratègies de desenvolupament local participatiu en el marc del Reglament (UE) 2021/1060 del Parlament Europeu i del Consell, de 24 de juny de 2021, i del Reglament (UE) 2021/1139 del Parlament Europeu i del Consell, de 7 de juliol de 2021, d'acord amb els criteris definits en l'article 9 d'aquesta ordre.  
El procediment d'elaboració, aprovació i selecció de les EDLP es definirà mitjançant una ordre que serà publicada posteriorment en una segona etapa.  
  
Article 2. Àmbit territorial  
L'àmbit territorial de les entitats que es presenten com a candidates per a l'elaboració de les estratègies de desenvolupament local participatiu haurà de comprendre les zones del litoral o zones pesqueres professionals de la Comunitat Valenciana, preveient termes municipals complets i en alguns casos entitats menors (entitats locals menors, districtes o barris de poblacions grans), sempre que es justifique l'homogeneïtat, continuïtat i cohesió territorial costanera.  
Les discontinuïtats territorials només podran donar-se quan les entitats del territori no inclòs no participe en cap altre grup d'acció local i, per tant, no participe en cap altra estratègia de desenvolupament local.  
  
El nombre d'entitats seleccionades com a candidates per a l'elaboració de les estratègies de desenvolupament local participatiu i, posteriorment, a constituir-se com a grups d'acció local de pesca no podrà ser superior a 4. Cadascuna d'aquestes haurà de tindre un àmbit territorial diferent, conforme a la distribució següent:  
a) Litoral de la província d'Alacant: màxim 2 entitats candidates per a l'elaboració de les estratègies de desenvolupament local participatiu i, posteriorment, a constituir-se com a grups d'acció local de pesca.  
b) Litoral de la província de Castelló: màxim 1 entitat candidata per a l'elaboració de les estratègies de desenvolupament local participatiu i, posteriorment, a constituir-se com a grups d'acció local de pesca.  
c) Litoral de la província de València: màxim 1 entitat candidata per a l'elaboració de les estratègies de desenvolupament local participatiu i, posteriorment, a constituir-se com a grups d'acció local de pesca.  
  
Article 3. Definicions  
Amb la finalitat de facilitar la comprensió d'aquesta ordre, a continuació, es defineixen els termes utilitzats per la normativa europea de referència.   
Estratègia de desenvolupament local participatiu (EDPL): és un conjunt coherent d'operacions la finalitat de les quals és establir els objectius i les necessitats locals, i que contribueixen als objectius secundats pel FEMPA. Les EDLP seran dissenyades, elaborades i posades en marxa per les entitats candidates resultants del procés de selecció regulat en aquesta ordre i que es reconeixeran posteriorment com GALP.  
Grups d'acció local de pesca (GALP): entitat sense ànim de lucre formada per un col·lectiu equilibrat i representatiu d'agents econòmics i socials, públics i privats, amb una representació significativa en la seua composició dels sectors de la pesca i aqüicultura, i amb presència en el territori d'actuació. Adquirirà el reconeixement de GALP una vegada signe el conveni, i s'emmarcarà, des de llavors, sota la figura d?«entitat col·laboradora» dependent directament de l'Organisme Intermedi de Gestió. Assumeixen l'elaboració i posada en marxa de les estratègies de desenvolupament local participatiu i actuen com a dinamitzadors del territori. Els GALP hauran de reunir els requisits i assumir els compromisos establits en aquesta ordre i en la resta de normativa vigent.  
Organisme Intermedi de Gestió (OIG): Òrgan que assumeix totes les funcions encomanades per l'autoritat de gestió, conforme a un acord d'atribucions de funcions, per a la posada en marxa i desenvolupament del programa operatiu (gestió d'operacions, verificacions administratives, verificacions in situ, sol·licituds de reembossament?). En el cas de la Comunitat Valenciana, l'OIG del FEMPA és la Direcció General d'Agricultura, Ramaderia i Pesca.   
  
Article 4. Règim jurídic  
La selecció d'entitats candidates per a l'elaboració de les estratègies de desenvolupament local participatiu i el contingut de les estratègies de desenvolupament local participatiu es realitzarà en el marc del Reglament (UE) 2021/1060 del Parlament Europeu i del Consell, de 24 de juny de 2021, i del Reglament (UE) 2021/1139 del Parlament Europeu i del Consell, de 7 de juliol de 2021.  
  
Article 5. Requisits de les entitats que sol·liciten ser candidates per a l'elaboració d'una estratègia de desenvolupament local participatiu i per a constituir-se posteriorment com GALP  
Les entitats que sol·liciten ser candidates per a l'elaboració de les EDLP i per a, posteriorment, ser reconegudes com GALP hauran de complir els requisits següents:  
a) Ser una entitat associativa sense ànim de lucre, amb personalitat jurídica, constituïda d'acord amb la Llei orgànica 1/2002, de 22 de març, reguladora del dret d'associació, i constar inscrita en el registre corresponent abans de finalitzar el termini de presentació de sol·licituds.  
  
b) Ser un GALP existent en el marc del FEMP o una organització que es comprometa a desenvolupar una EDLP i a ser reconeguda com a GALP en l'àmbit del FEMPA. En aquest cas, caldrà complir la condició següent: comptar amb el compromís de l'organització de preparar una EDLP, amb l'objectiu de ser reconeguda com a GALP, materialitzat amb la denominada carta d'intenció. Cap autoritat, definida de conformitat amb les normes nacionals, ni cap grup d'interés concret integrant del GALP o de l'organització existent no podrà representar més del 49 per cent dels drets de vot en la presa de decisions.  
  
c) En el cas de nous grups, comptar amb el suport de la majoria de les entitats associatives del sector pesquer del territori afectat. Les entitats associatives i els ajuntaments només podran ser socis d'una organització candidata, o bé expressar el seu suport extern, sense entrar a formar-ne part. L'expressió de suport dels representants de la comunitat local s'expressa mitjançant cartes de suport signades per representants de la comunitat pesquera, altres sectors o actors locals. Las autoritats, definides de conformitat amb les normes nacionals, ni cap grup d'interés concret integrant d'aquesta no podran representar més del 49 per cent dels drets de vot en la presa de decisions.  
d) Delimitar el territori d'actuació per termes municipals complets o en alguns casos entitats menors (entitats locals menors, districtes o barris de poblacions grans), sempre que es justifique l'homogeneïtat, continuïtat i cohesió territorial costanera.  
  
Article 6. Obligacions de les entitats candidates per a l'elaboració d'una estratègia de desenvolupament local participatiu i per a constituir-se posteriorment com a GALP  
1. Les entitats seleccionades com a candidates seran responsables de l'elaboració de les estratègies de desenvolupament local participatiu, ajustant-se a les disposicions que sobre aquest tema es contenen en el Reglament (UE) 2021/1060 del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura; en el Reglament (UE) 2021/1139 del Parlament Europeu i del Consell, de 7 de juliol de 2021, pel qual s'estableix el Fons Europeu Marítim, de Pesca i d'Aqüicultura per al període 2021-2027, i en la resta de normativa nacional o autonòmica d'aplicació que s'aprove.  
2. Aprovades les estratègies de desenvolupament local participatiu de les entitats candidates i, una vegada siguen reconegudes com a GALP, s'emmarcaran sota la figura d?«entitat col·laboradora» dependents directament de l'Organisme Intermedi de Gestió. En aquest àmbit, es regiran pel que es disposa en la Llei 38/2003, de 17 de novembre, general de subvencions, que les defineix en el seu article 12 com a «aquelles que, actuant en nom i per compte de l'òrgan concedent amb caràcter general relacionats amb la subvenció, col·labore en la gestió de la subvenció sense que es produïsca el previ lliurament i distribució dels fons rebuts».  
Aquestes entitats col·laboradores estan subjectes al dret privat, per la qual cosa hauran de reunir les condicions de solvència i eficàcia que s'establisquen, i a més se seleccionaran prèviament mitjançant el procediment i els criteris descrits en aquesta norma, sotmesos als principis de publicitat, concurrència, igualtat i no discriminació. En tot cas, s'exigeix la formalització d'un conveni de col·laboració entre l'associació i la direcció general competent en pesca marítima en les seues funcions d'organisme intermedi de gestió, que reflectisca amb la major precisió possible quins aspectes de la gestió, concessió i pagament de les subvencions són responsabilitat de cadascun dels signataris.  
En el conveni de col·laboració es regularan les condicions i obligacions assumides per l'entitat col·laboradora i es tindrà en compte el que s'estableix en els articles: 12, «Entitats col·laboradores»; 13, «Requisits per a obtindre la condició de beneficiari o entitat col·laboradora»; 15, «Obligacions de les entitats col·laboradores», i 16, «Convenis i contractes amb entitats col·laboradores», de la Llei 38/2003, de 17 de novembre.  
En el conveni es reflectirà que, d'acord amb l'article 33 del Reglament (UE) 2021/1060, els GALP assumeixen de manera exclusiva les funcions següents:  
a) Creació de capacitats dels actors locals per a desenvolupar i aplicar operacions.  
b) Disseny d'un procediment i dels seus criteris de selecció d'operacions que siguen transparents i no discriminatoris, que eviten conflictes d'interés i asseguren que cap grup d'interés concret controla les decisions de selecció. A més, hauran de preveure la forma d'elecció dels projectes propis (aquells en què el beneficiari de la subvenció és el mateix GALP), sense que s'evite la concurrència competitiva amb els projectes presentats per tercers, si és el cas.  
  
c) Preparació i publicitat de les convocatòries de projectes.  
d) Selecció d'operacions i determinació de la intensitat de l'ajuda, presentant les propostes a l'entitat responsable per a la verificació final de l'elegibilitat abans de la seua aprovació.  
e) Seguiment del progrés en la consecució dels objectius de l'estratègia.  
f) Avaluació de l'aplicació de l'estratègia.  
Tal com estableix l'article 34 del Reglament (UE) 2021/1060 i el Programa operatiu del FEMPA 2021-2027 per a Espanya, es donarà suport a la gestió, seguiment i avaluació de l'EDLP a través d'una ajuda als costos de funcionament i animació que, en cap cas, superarà el 25 % de la contribució pública total a l'estratègia.  
En el conveni es preveurà, en funció de l'assignació pressupostària per a l'EDLP, la dotació d'aquesta ajuda per a tot el període. Anualment, mitjançant una resolució del titular de la direcció general amb competències en pesca marítima, s'establiran els imports màxims d'ajuda, i la distribució dels imports màxims concedits s'ajustaran en funció de la implementació real de l'estratègia en el territori. En el conveni es regularan les despeses subvencionables, la intensitat de la subvenció i el procediment de justificació i pagament.  
La signatura dels convenis s'efectuarà una vegada seleccionades definitivament les entitats candidates i aprovades les estratègies, i incorporaran els quadres financers d'execució i la normativa vigent en gestió d'ajudes previst en el Programa operatiu FEMPA 2021 a 2027, i també les condicions en les quals cada GALP exercirà les seues tasques.  
  
3. Les entitats seleccionades com a candidates, una vegada reconegudes com a GALP, hauran de tindre contractat o garantir la contractació, en un termini màxim de tres mesos des de l'aprovació de les estratègies, d'almenys un tècnic a temps complet o de diversos tècnics a temps parcial, sempre que s'assegure la contractació d'almenys 1 UTA (unitat de treball any), amb formació qualificada i capacitat per a gestionar una EDLP.  
La contractació del personal per part de l'òrgan de selecció dels GALP haurà de realitzar-se seguint un sistema objectiu de contractació, basat en el mèrit i la capacitació tècnica que, en tot cas, haurà de respectar els principis de publicitat, lliure concurrència, igualtat d'oportunitats entre dones i homes i no discriminació, garantint, en tot moment, la transparència dels processos de selecció. El procediment de contractació haurà de complir els requisits següents:  
a) Publicació d'un anunci de l'oferta d'ocupació a través de mitjans que garantisquen la seua difusió, incloent-hi, almenys, algun mitjà digital.  
b) Obertura d'un termini de quinze dies hàbils per a la presentació de sol·licituds, que començarà a comptar des de l'última publicació en els mitjans indicats en la lletra anterior.  
c) Realització d'un procediment de selecció que garantisca els coneixements del personal.  
d) Comunicació a la direcció general amb competències en pesca marítima del resultat del procés de selecció.  
El tècnic haurà de tindre una titulació mínima de diplomatura, grau o enginyeria tècnica, en matèries relacionades amb el lloc de treball i definides en la convocatòria. A més, haurà de residir a la província del territori d'acció del GALP. Es valorarà la formació complementària i l'experiència en matèries relacionades amb el desenvolupament local, l'anàlisi territorial, la planificació estratègica, la pesca, l'aqüicultura i el medi ambient, el turisme, el patrimoni cultural i la gestió d'entitats i projectes.  
En la convocatòria per a la selecció s'hauran de definir les funcions, responsabilitats, requisits de les persones aspirants, les condicions del contracte, el procediment de selecció i els criteris de selecció juntament amb la seua baremació.  
  
Article 7. Termini de presentació de sol·licituds i documentació a presentar per les entitats candidates  
1. El termini per a la presentació de sol·licituds serà d'un mes a partir de l'endemà de la publicació d'aquesta ordre en el Diari Oficial de la Generalitat Valenciana; no seran admeses a tràmit les sol·licituds que es presenten fora d'aquest termini, i es resoldrà la inadmissió d'aquestes, que haurà de ser notificada als interessats en els termes previstos en els articles 40 i següents de la Llei 39/2015, d'1 d'octubre.  
  
Les entitats candidates per a l'elaboració de les estratègies de desenvolupament local participatiu, de conformitat amb el que s'estableix en l'article 14 de la Llei 39/2015, d'1 d'octubre, estan obligades a relacionar-se amb la Generalitat a través de mitjans electrònics, per la qual cosa hauran de presentar la sol·licitud telemàticament a través de la seu electrònica de la Generalitat en l'adreça d'internet sede.gva.es/va/proc22584. En aquesta URL estarà disponible el model de sol·licitud.  
  
Per a accedir de manera telemàtica al procediment, s'haurà de disposar de signatura electrònica avançada, amb el certificat qualificat de representant d'entitat, emesos per l'Autoritat de Certificació de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat, sede.gva.es/va/sede\_certificados.  
Quan es vulga tramitar un procediment en representació d'altres persones físiques o jurídiques, es podrà atorgar aquesta representació a través del Registre de Representants de l'ACCV (https://www.accv.es/servicios/registro-de-representantes/). L'accés a aquest registre per part dels representats pot realitzar-se utilitzant un certificat qualificat de ciutadà (si és persona física) o de representant d'entitat (si és persona jurídica).  
Les sol·licituds presentades han de signar-se amb el certificat digital de la persona física o jurídica que presenta la sol·licitud o, si és el cas, amb el certificat digital del seu representant. Així mateix, els restants documents que s'adjunten, quan siga procedent, hauran d'anar signats electrònicament pels qui siguen competents per a això.  
Les esmenes o les aportacions documentals posteriors a la presentació de la sol·licitud es podran dur a terme telemàticament en la seu electrònica de la Generalitat, a través de l'enllaç següent: sede.gva.es/va/proc22584.  
Si algun dels subjectes presenta la seua sol·licitud presencialment, se'l requerirà perquè l'esmene a través de la seua presentació electrònica en els termes previstos en l'article 68.4 de l'esmentada Llei 39/2015, d'1 d'octubre. A aquest efecte, es considera com a data de presentació de la sol·licitud aquella en què s'haja fet l'esmena.  
2- L'òrgan gestor té la facultat per a realitzar els controls que considere necessaris per a comprovar les dades que justifiquen la selecció de les entitats candidates i d'inspeccionar les actuacions per a comprovar que es compleixen els requisits i els compromisos establits en aquestes bases reguladores i la resta de normativa d'aplicació. A més, d'acord amb el que s'estableix en la disposició addicional huitena de la Llei orgànica 3/2018, de 5 de desembre, i en l'article 4 de la Llei 40/2015, d'1 d'octubre, l'òrgan gestor podrà verificar aquelles dades manifestades per les persones interessades amb la finalitat de comprovar-ne l'exactitud.  
3- Les sol·licituds de participació inclouran les dades següents:  
a) Les dades identificatives de l'entitat interessada i de la persona que la represente.  
b) Una declaració responsable del fet que compleixen els requisits exigits en aquestes bases reguladores.  
c) La declaració responsable de la veracitat de totes les dades reflectides en la sol·licitud.  
d) Compromís de l'organització de preparar una EDLP i ser reconeguda com a GALP, si és procedent, materialitzat amb la denominada carta d'intenció.  
e) Les dades i índexs que s'indiquen en l'article 9 d'aquesta ordre per a ponderar els criteris de valoració per a la selecció de les entitats candidates.  
A la sol·licitud, degudament emplenada, s'haurà d'adjuntar la documentació següent:  
- Documentació acreditativa de la vàlida constitució i inscripció registral i acreditació de la representació del signant de la sol·licitud.  
- Còpia de l'acta fundacional de l'associació.  
- Còpia dels estatuts de l'entitat.  
- Relació actualitzada de socis.  
- Certificat de l'acord de l'òrgan rector de l'entitat, on s'autoritza el seu representant a formular la sol·licitud.  
- Memòria justificativa de la seua capacitat per a elaborar i posar en pràctica una estratègia de desenvolupament local participatiu multisectorial i integrada que responga a les necessitats de la seua zona pesquera, promovent plantejaments innovadors per a impulsar el creixement i la creació d'ocupació i diversificant l'economia local cap a noves activitats econòmiques. En la memòria haurà de definir-se clarament el territori delimitat que abastarà l'estratègia de desenvolupament local participatiu. S'haurà d'incloure la justificació del compliment d'homogeneïtat, continuïtat i cohesió territorial costanera.  
- Projecte de procés participatiu d'elaboració de l'estratègia.  
- Relació del personal tècnic contractat o el sistema objectiu de contractació de personal, de conformitat amb el que s'estableix en l'article 6.3 d'aquesta ordre.  
- Acreditació de la representativitat del sector pesquer i aqüícola.  
  
- Acreditació de la representativitat de les administracions i entitats públiques locals, si és el cas.  
- Acreditació de la representativitat de les associacions de dones.  
  
- Acreditació de la representativitat d'altres entitats associatives sense ànim de lucre, representatives dels interessos col·lectius culturals i socials de la zona.  
- Informació per a ponderar els criteris de valoració per a la selecció de les entitats candidates.  
4. La documentació que haja d'adjuntar-se juntament amb la sol·licitud haurà de ser presentada de conformitat amb el que s'estableix en l'article 16 de la Llei 39/2015, d'1 d'octubre.  
L'acreditació de la documentació relacionada s'efectuarà sense perjudici del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
Quan l'administració actuant consulte o sol·licite dades o documents en l'àmbit dels fins de la convocatòria que estiguen en poder seu o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'identitat fiscal davant de l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades del Registre de Representants de l'Autoritat de Certificació de la Comunitat Valenciana (ACCV), i les dades del Registre Autonòmic d'Associacions de la Comunitat Valenciana.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre, en l'article 4 de la Llei 40/2015, d'1 d'octubre, de règim jurídic del sector públic.  
  
Article 8. Instrucció del procediment  
1. La instrucció del procediment, per a la selecció d'organitzacions candidates correspondrà a la direcció general de la conselleria amb competències en matèria de pesca marítima, la qual podrà realitzar d'ofici totes les actuacions que estime necessàries amb vista a la determinació, coneixement i comprovació de les dades en virtut de les quals haja de formular informe sobre el compliment de requisits.  
2. El servei competent en matèria d'ordenació pesquera realitzarà els tràmits i les verificacions necessàries per a comprovar que és correcta la documentació presentada i el compliment dels requisits establits en aquesta ordre, d'acord amb el que s'estableix en la disposició addicional huitena de la Llei orgànica 3/2018, de 5 de desembre; en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.  
  
3. Finalitzat el termini de presentació de sol·licituds es publicarà una relació d'entitats sol·licitants i s'obrirà un període de 10 dies de consulta pública en les zones afectades, en la qual es posen de manifest les possibles objeccions per part d'integrants de les respectives comunitats locals a les candidatures. Finalitzat aquest període, s'obrirà un diàleg amb les entitats sol·licitants, si es considera necessari, per a introduir les modificacions que es consideren oportunes per ambdues parts, completar la documentació, si és el cas, i solucionar les eventuals al·legacions.  
4. En el cas que la sol·licitud no reunisca els requisits exigits o no s'adjunten els documents preceptius, es requerirà l'interessat perquè, en un termini de deu dies, esmene la falta o adjunte els documents, amb la indicació que, si no ho fa així, es considerarà que desisteix de la seua petició, prèvia resolució, que haurà de ser dictada en els termes previstos en l'article 68, apartat 1, de la Llei 39/2015, d'1 d'octubre, del procediment administratiu comú de les administracions públiques.  
  
5. En el cas de no ser acceptada la sol·licitud de l'interessat o que existisca incompliment d'algun requisit, el servei d'ordenació pesquera, abans d'elevar la seua proposta, donarà tràmit d'audiència a l'interessat, i li concedirà un termini de deu dies perquè hi al·legue el que considere convenient, d'acord amb el que s'estableix en l'article 82 de la Llei 39/2015, d'1 d'octubre, del procediment administratiu comú.  
6. Una vegada complets els expedients, es traslladarà a la comissió de selecció per a la seua avaluació i valoració.  
  
Article 9. Criteris de selecció  
1. Les sol·licituds per a l'obtenció de la condició d'entitats candidates per a l'elaboració de les estratègies de desenvolupament local participatiu es valoraran en règim de concurrència competitiva, fins a un màxim de 100 punts, conformement als criteris següents:  
2. Les candidatures que no aconseguisquen una valoració de 20 punts seran excloses.  
  
Article 10. Comissió de selecció  
1. Les sol·licituds presentades seran avaluades per una comissió de selecció que estarà composta per la persona titular de la subdirecció general amb competències en matèria de pesca de la conselleria competent en pesca marítima, que la presidirà; així com pels vocals següents: la persona titular de la direcció de servei amb competència en matèria d'ordenació del sector pesquer i la persona titular de la direcció de secció amb competència en matèria d'ordenació pesquera.  
La comissió de selecció s'ajustarà, en la seua organització i funcionament, al que es disposa en el capítol II del títol preliminar de la Llei 40/2015, d'1 de octubre, de règim jurídic del sector públic.  
La comissió de selecció tindrà una composició equilibrada entre homes i dones, tenint en compte les persones titulars i suplents que puguen ser designades.  
2. La comissió de selecció durà a terme la valoració de les sol·licituds presentades d'acord amb els criteris definits en l'article 9 d'aquesta ordre, i podrà requerir a les entitats sol·licitants tota la informació que estime necessària, que haurà de ser remesa per aquestes en el termini màxim de deu dies hàbils.  
3. La comissió de selecció elevarà una proposta de resolució amb el resultat de l'avaluació efectuada, amb la finalitat de seleccionar com a màxim quatre entitats candidates en funció de la distribució indicada en l'article 2 d'aquesta ordre.  
  
Article 11. Resolució de la selecció i notificació  
1. Sobre la base de la proposta de la comissió de selecció, la persona titular de la direcció general amb competències en pesca marítima dictarà resolució, en la qual es contindrà la relació d'entitats seleccionades com a candidates per a l'elaboració de les EDLP, territoris coberts i el finançament indicatiu de l'ajuda preparatòria i s'assenyalarà expressament la relació d'aquelles que no han sigut seleccionades, indicant les raons de la seua desestimació.  
2. El termini màxim per a dictar i notificar la resolució serà de tres mesos comptats a partir de la data de publicació d'aquesta ordre. El transcurs d'aquest termini sense que s'haja dictat i notificat la resolució legitima els interessats per a entendre desestimada la sol·licitud per silenci administratiu.  
3. La resolució per la qual es denegue o concedisca la selecció serà notificada als interessats de conformitat amb el que es disposa en els articles 40 i següents de la Llei 39/2015, d'1 d'octubre, del procediment administratiu comú.  
4. Les associacions seleccionades com a candidates per a l'elaboració de les estratègies de desenvolupament local participatiu tindran dret a l'ajuda preparatòria de l'estratègia, prevista en l'article 32 del Reglament (UE) 2021/1060, sense perjudici que l'estratègia de desenvolupament local siga finalment seleccionada, per a les despeses generades a partir del moment en què estiguen seleccionades, per a elaborar-la i per a aquelles despeses que estiguen relacionades directament amb la seua preparació.  
5. Les bases reguladores i la convocatòria de l'ajuda preparatòria indicada en l'apartat anterior es definiran en una ordre que serà publicada posteriorment.  
  
Article 12. Recurs  
La resolució no posa fi a la via administrativa, i podrà interposar-se un recurs d'alçada en el termini d'un mes, quan es tracte de resolució expressa, o de tres mesos, en cas de desestimació per silenci administratiu, davant de la persona titular de la secretaria autonòmica amb competències en matèria de pesca, de conformitat amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques. El recurs contenciós administratiu es podrà interposar directament, de conformitat amb el que es disposa en la Llei 29/1998, de 13 de juliol, reguladora d'aquesta jurisdicció, en el termini de dos mesos, quan es tracte de resolució expressa, o de sis mesos, quan es tracte de desestimació per silenci administratiu. Tot això sense perjudici de la possibilitat d'interposar qualsevol altre recurs que s'estime procedent.  
  
Article 13. Protecció de dades de caràcter personal  
1. La sol·licitud d'inici d'aquest procediment comporta el tractament de dades de caràcter personal en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. La informació relativa al tractament de les dades de caràcter personal es troba disponible en el Registre d'Activitats de Tractament publicat en la pàgina web de la conselleria competent en matèria d'agricultura/medi ambient. En concret, la informació bàsica del tractament és la següent:  
a) Nom del tractament: Ajudes a la pesca del Fons Europeu Marítim, de Pesca i d'Aqüicultura (FEMP/FEMPA).  
b) Identitat del responsable del tractament: persona titular de la sotssecretaria de la conselleria amb competències en matèria d'agricultura.  
  
c) Finalitat del tractament: recopilació i tractament de dades necessàries per a la gestió financera, seguiment, auditoria i avaluació del Fons Europeu Marítim, de Pesca i d'Aqüicultura (FEMP/FEMPA) que han de ser posats a la disposició de les autoritats de gestió, certificació i d'auditoria.  
d) Exercici de dret: pot exercir el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica de conformitat amb el que preveu l'enllaç següent: http://www.gva.es/va/proc19970  
e) Reclamacions: sense perjudici de qualsevol altre recurs administratiu o acció judicial, qualsevol persona interessada té dret a presentar una reclamació en l'Agència Espanyola de Protecció de Dades si considera que el tractament de dades personals que la concerneixen infringeix la normativa en matèria de protecció de dades.  
f) Pot obtindre informació més detallada en el següent enllaç: http://www.agroambient.gva.es/va/registre-de-tractaments   
g) El tractament d'aquestes dades es realitzarà conforme a la informació donada en: http://www.agroambient.gva.es/va/registre-de-tractaments   
3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los dels aspectes següents:  
a) La comunicació d'aquestes dades a l'Administració perquè siguen tractades en l'àmbit de les seues competències i d'acord amb els fins del procediment.  
b) La possibilitat que l'Administració realitze consultes relacionades amb les seues dades per a comprovar-ne, entre altres aspectes, la veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant, o el seu representant legal, haurà d'haver sol·licitat aquesta autorització, que estarà disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
4. D'acord amb el que s'estableix en la disposició addicional huitena de la Llei orgànica 3/2018, de 5 de desembre, i en l'article 4 de la Llei 40/2015, d'1 d'octubre, l'òrgan gestor podrà verificar aquelles dades manifestades per les persones interessades amb la finalitat de comprovar-ne l'exactitud.  
  
  
Disposició addicional  
  
Única. Clàusula de no generació de despesa pública  
L'aplicació i execució d'aquesta ordre, incloent-hi a aquest efecte els actes jurídics que es puguen dictar en desplegar-la o executar-la, no tindran cap incidència en la dotació dels capítols de despesa pública assignats a la conselleria competent en matèria de pesca, que en tot cas hauran de ser atesos amb els mitjans personals i materials d'aquesta conselleria.  
  
  
Disposició derogatòria  
  
Única. Derogació normativa  
Queden derogades totes les disposicions d'igual o inferior rang que s'oposen al que es disposa en aquesta ordre.  
  
  
Disposicions finals  
  
Primera. Habilitació  
S'habilita la persona que ocupa la direcció general amb competències en matèria de pesca per a dictar els actes i disposicions necessaris per a la interpretació, aplicació i desplegament del que s'estableix en l'ordre.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València 20 de desembre de 2022  
  
La consellera d'Agricultura, Desenvolupament Rural,  
Emergència Climàtica i Transició Ecològica,  
ISAURA NAVARRO CASILLAS